b'\n_START_ARTICLE_\nHallands\xc3\xa5stunnelen\n_START_PARAGRAPH_\nHallands\xc3\xa5stunnelen er en 8,7 kilometer lang jernbanetunnel under Hallands\xc3\xa5sen i B\xc3\xa5stad i Sverige. Tunnelen kostede knap 11 milliarder svenske kroner og er Sveriges l\xc3\xa6ngste jernbanetunnel. Den best\xc3\xa5r af to separate tunnell\xc3\xb8b og erstatter en svingende, enkeltsporet linje fra 1885. Hastigheden er \xc3\xb8get fra 80 til 200 km/t og kapaciteten fra fire til 24 tog pr. time._NEWLINE_Arbejdet med at anl\xc3\xa6gge tunnelen begyndte i 1992, men gik i st\xc3\xa5 undervejs p\xc3\xa5 grund af tekniske problemer, og kom f\xc3\xb8rst i gang igen i 2003. Tunnelen \xc3\xa5bnede for trafik den 13. december 2015.'